**Holger Henry Nielsen** (2. lokakuuta 1910 Nørresundby – 18. marraskuuta 1969 Hillerød) oli tanskalainen keskimatkojen ja pitkien matkojen juoksija. Nielsen saavutti 3 000 metrin maailmanennätyksen vuonna 1934 ja piti sitä vuoteen 1936. Vuoden 1934 EM-kisoissa Torinossa hän sijoittui kolmanneksi 10 000 metrillä.

Henry Nielsen kasvoi Nørresundbyssä lähellä Aalborgia. Hän aloitti juoksu-uransa 1920-luvun lopulla, ja sitä varten hän kävi silloisessa kestävyysjuoksun maallimaassa Suomessa vuosina 1929 ja 1930 saamassa oppia harjoitteluunsa. Suomessa hänelle valmennusoppeja antoi erityisesti maratoonarina tunnettu Armas Toivonen. Ensimmäisen Tanskan mestaruutensa hän saavutti 1930 5 000 metrillä. Samana vuonna kööpenhaminalainen päivälehti *Politiken* antoi hänelle perustamansa ja vuosittain myönnettävän *Årets Fund* -palkinnon. Hän saavutti urallaan vuosina 1930-1938 kaikkiaan yhdeksän Tanskan mestaruutta, joista 1 500 metrillä yhden, viisi 5 000 metrillä ja kaksi 10 000 metrillä. Lisäksi yksi mestaruus tuli maastosta.

Henry Nielsen oli parhaimmillaan maailmantilastossa 10 000 metrillä kolmas tuloksella 31.13,3, jonka hän juoksi elokuussa 1933 Kööpenhaminassa. Saman vuoden 5 000 metrin tulos oikeutti yhdeksänteen sijaan maailmantilastossa. Hän saavutti ensimmäisenä tanskalaisjuoksijana maailmanennätyksen, kun hän juoksi Tukholman olympiastadionilla 24. heinäkuuta 1934 3 000 metrillä ajan 8.18,3, jolla hän paransi Puolan Janusz Kusocińskin kaksi vuotta vanhaa ME:tä. Nielsen sai pitää ennätystään runsaat kaksi vuotta, sillä Suomen Gunnar Höckert 5 000 metrin Berliinin olympiavoittonsa jälkeen paransi 3 000 metrin ennätystä 16. syyskuuta 1936 Tukholmassa 3,6 sekunnilla.

Hän saavutti yhden kansainvälisen mitalisijoituksen, kun hän oli Torinon vuoden 1934 EM-kisoissa 10 000 metrillä kolmas suomalaisten Ilmari Salmisen ja Arvo Askolan jäljessä ja hävisi heille noin 25 sekunttia. Nielsen osallistui vuoden 1936 Berliinin olympialaisiin 5 000 metrillä, mutta karsiutui jo karsintaerässään loppukilpailusta.

Henry Nielsen leimautui ammattilaiseksi Tanskan yleisurheiluliiton julistaessa hänet syksyllä 1936 18 kuukauden karanteeniin rahan vastaanottamisesta. Hänet julistettiin toistamiseen ammattilaiseksi 18. kesäkuuta 1939. Sen jälkeen hän oli siirtymässä Saksaan valmentajaksi, mutta asia raukesi toisen maailmansodan syttymisen vuoksi*lähde?*.

Lähteet
-------

1. ↑  Maratoonarimme kaipaavat nopeusharjoituksia.  *Helsingin Sanomat*, 10.10.1953, s. 14. HS Aikakone (vain digilehden tilaajille). Viitattu 14.7.2020.
2. 1 2 3  Danmarks første verdensmester i atletik *idraetsarkiv.dk*.  16.12.1983. Viitattu 14.7.2020. (tanskaksi)
3. ↑  Track and Field Statistics: Henry Nielsen *trackfield.brinkster.net*. Viitattu 14.7.2020. (tanskaksi)
4. ↑  Loistavat amerikkalaiskilpailut Tukholmassa.  *Helsingin Sanomat*, 25.7.1934, s. 4. HS Aikakone (vain digilehden tilaajille). Viitattu 14.7.2020.
5. ↑  Sports reference - Henry Nielsen *sports-reference.com*.  Arkistoitu 27.12.2014. Viitattu 14.7.2020. (englanniksi)
6. ↑  Henry Nielsen syytteessä amatöörisääntöjen rikkomisesta.  *Helsingin Sanomat*, 5.4.1939, s. 12. HS Aikakone (vain digilehden tilaajille). Viitattu 14.7.2020.

  


|  |  |  |
| --- | --- | --- |
| Edeltäjä:**Janusz Kusociński Puola** | **Miesten 3 000 metrin maailmanennätyksen haltija**24. heinäkuuta 1934 – 16. syyskuuta 1936 | Seuraaja:**Gunnar Höckert, Suomi** |